**Tlačová správa**

Cestujte autobusmi ARRIVA a vyhrajte počas Európskeho týždňa mobility aj v Žilinskom kraji!

Ružomberok, 16. septembra 2020 – **Pre cestujúcich prímestskou autobusovou dopravou v Žilinskom samosprávnom kraji a mestskou hromadnou dopravou v mestách Ružomberok, Liptovský Mikuláš a Dolný Kubín pripravila ARRIVA počas Európskeho týždňa mobility možnosť zapojiť sa do súťaže o kredity na čipovú kartu. Stačí si dobiť čipovú kartu minimálne za 10 eur alebo kúpiť novú kartu s kreditom v tejto hodnote. ARRIVA rozdá kredity v celkovej hodnote viac ako 2 500 eur.**

Témou Európskeho týždňa mobility 2020 je **Čistejšia doprava pre všetkých!** Jej cieľom je zdôrazniť dôležitosť dostupnosti dopravy a motivovať jednotlivcov, aby si volili udržateľné spôsoby dopravy, ako sú verejná hromadná doprava, pešia chôdza či cyklistika, a tak prispieť k zlepšeniu kvality ovzdušia a urobiť z mestských častí príjemnejšie miesta pre život a prácu.

ARRIVA podporuje [Európsky týždeň mobility](https://arriva.sk/europsky-tyzden-mobility-2020/) každý rok vo všetkých krajoch, v ktorých pôsobí a zabezpečuje služby verejnej dopravy. *„Dopravné zápchy a zvýšené emisie CO₂ sú jasným signálom k motivovaniu občanov, aby presadli z áut do autobusov verejnej dopravy napríklad aj v kombinácii s jazdou na bicykli či chôdzou, ktorá prináša pozitívny efekt nielen na naše ovzdušie, ale aj na naše zdravie. ARRIVA vyzýva cestujúcich, aby sa zapojili a cestovali verejnou dopravou a prispeli tak k čistejšiemu životnému prostrediu pre všetkých,“* povedal László Ivan, generálny riaditeľ spoločností ARRIVA na Slovensku.

 „*Cestujúci, ktorí si počas Európskeho týždňa mobility od 16. do 22. septembra dobijú na predajných miestach alebo v autobusoch ARRIVA čipovú kartu za minimálne 10 eur alebo si kúpia novú kartu s kreditom v tejto hodnote, budú automaticky zaradení do zlosovania o kredity v hodnote 30, 20, 10 a 5 eur. Kredity budú pripísané na čipové karty v celkovej hodnote viac ako 2 500 eur*,“ povedala Petra Helecz, **riaditeľka pre obchod a komunikáciu spoločností ARRIVA na Slovensku.**

Žilinský samosprávny kraj podporuje aj tohtoročný Európsky týždeň mobility. Počas celého týždňa vydáva čipové karty v zákazníckych centrách dopravcov zadarmo.

Informácie o súťaži, cestovných poriadkoch a službách spoločnosti ARRIVA Liorbus získajú zákazníci na [webovej stránke](https://arriva.sk/liorbus/), prostredníctvom e-mailu informacie@arriva.sk alebo na linke Zákazníckej podpory **+421 915 733 733** od pondelka do nedele, a to aj počas sviatkov či víkendov, v čase od 8:00 do 20:00.

Spoločnosti ARRIVA v záujme ochrany zdravia a bezpečnosti cestujúcich aj vodičov naďalej aplikujú prijaté opatrenia, zabezpečujú pravidelnú dezinfekciu autobusov a zákazníckych centier.

Cestujúci sú povinní mať v prostriedkoch verejnej dopravy prekryté ústa a nos. O povinnosti nosiť rúško sú cestujúci informovaní prostredníctvom plagátov priamo v autobusoch, na LCD monitoroch a na kontrolu dodržiavania tohto nariadenia sa zameriavajú aj revízori.

Poďakovanie patrí všetkým cestujúcim za to, že disciplinovanosťou a ohľaduplnosťou, nosením rúška alebo alternatívnej náhrady pri cestovaní v autobuse, prispejú nielen k ich vlastnej ochrane, ale aj k ochrane svojho okolia a blízkych.

**ARRIVA na Slovensku a vo svete**

*Spoločnosť ARRIVA pôsobí na Slovensku od roku 2008 a je najsilnejším súkromným hráčom v autobusovej doprave v Slovenskej republike. Aktuálne pôsobí v Nitrianskom, Košickom, Žilinskom a Trnavskom kraji, kde zabezpečuje mestskú, prímestskú, zmluvnú a komerčnú autobusovú dopravu. V roku 2016 spustila spoločnosť prvé priame vlakové spojenie Nitry s Prahou a od roku 2017 prevádzkuje aj službu zdieľaných bicyklov, tzv. bikesharing. ARRIVA má na Slovensku takmer 2 400 zamestnancov a prevádzkuje 1 350 autobusov. Tvorí ju päť dopravných spoločností, servisná spoločnosť a centrála.*

*ARRIVA je jedným z popredných poskytovateľov osobnej dopravy v Európe, zamestnáva vyše 46 000 ľudí a ročne prepravuje 2,1 miliardy cestujúcich v 14 európskych krajinách. Je súčasťou Deutsche Bahn (DB), jednej z vedúcich spoločností v oblasti osobnej a logistickej dopravy na svete a je zodpovedná za regionálne služby v oblasti osobnej dopravy DB mimo Nemecka. Prevádzkuje autobusovú, železničnú a lodnú dopravu.*

**Kontakty pre médiá:**

Katarína Brusáková Petra Helecz

0948 948 876 0918 864 966

arriva@arthurmedia.sk press@arriva.sk